text: Harry Pollitt
  
  publiceret: 2020-05-07 15:55:51+02:00
  Harry Pollitt, 22.11.1890-27.6.1960, britisk kommunistisk politiker. Pollitt sluttede sig i 1909 til Independent Labour Party. I 1920 var han medstifter af British Communist Party, som han blev leder af i 1929. Hans store evner som agitator og taler kom til deres ret fra 1936 i forbindelse med Den Spanske Borgerkrig. Pollitt var tilhænger af krig mod Hitlers Tyskland og trak sig som partileder, da partiet kort efter krigsudbruddet ændrede holdning på dette punkt. Da Sovjetunionen blev inddraget i krigen i 1941, genindtrådte Pollitt som generalsekretær og forblev i partiets ledelse til sin død.